
РЕПУБЛИКА БЪЛГАРИЯ

Министерство на младежта и спорта

Проект!
ДО

МИНИСТЕРСКИЯ СЪВЕТ

НА РЕПУБЛИКА БЪЛГАРИЯ
Д О К Л А Д

от 
ДОЦ. ДИМИТЪР ИЛИЕВ - МИНИСТЪР НА МЛАДЕЖТА И СПОРТА
ОТНОСНО: Проект на Решение на Министерския съвет за одобряване на проект на Закон за насърчаване на доброволчеството
УВАЖАЕМИ ГОСПОДИН МИНИСТЪР - ПРЕДСЕДАТЕЛ,

УВАЖАЕМИ ГОСПОЖИ И ГОСПОДА МИНИСТРИ, 

На основание чл. 31, ал. 2 от Устройствения правилник на Министерския съвет и на неговата администрация (УПМСНА) представям на Вашето внимание проект на Решение на Министерския съвет Решение на Министерския съвет за одобряване на проект на Закон за насърчаване на доброволчеството
Представеният проект на Закон за насърчаване на доброволчеството е разработен от междуведомствена работна група, създадена със заповед на министъра на младежта и спорта. 
Целта на Законопроекта за насърчаване на доброволчеството е създаване на благоприятна среда за насърчаване развитието на доброволческите дейности според актуалните национални нужди и в съответствие с правилата, стандартите и най-добрите практики в Европейския съюз (ЕС) и отделните държави членки. Приемането на предложената правна уредба ще доведе до предприемане на мерки на национално ниво, които в оптимална степен да разрешат дефинираните проблеми в действащата стратегическа, правна и институционална рамка в областта на доброволчеството.

Доброволчеството е израз на свободата на хората да се обединяват около каузи и да решават обществено значими проблеми. Като такова то се развива спонтанно, инцидентно или организирано, според желанието на доброволстващите и според нуждите на онези, които се ползват от доброволческите дейности. 
Опитите за законовото уреждане на доброволчеството в България датират от 17 години. Доброволчеството съществува и се развива независимо от това дали е имало подходяща стратегическа, политическа или правна рамка, която да го дефинира, да урежда обществените отношения, възникващи по повод на него и да предвижда някакви стимули или облекчения за него. Отсъствието на насърчаваща го стратегическа и правна среда обаче се отразява на мащаба на неговото развитие и на темповете, с които България достига европейските и световните тенденции и най-добри практики в тази област. 
Предложеният проект на Закон за насърчаване на доброволчеството отразява съвременната динамика на обществените отношения, възникващи при доброволческите дейности, така че доброволческите дейности да бъдат стимулирани при зачитане на определени принципи и стандарти, без да се създават ненужни пречки и трудности за развитието им.
 Разработеният законопроект в максимална степен се стреми да отговори на духа на свободата за включване в доброволчески дейности и едновременно с това да създаде ясни изисквания за защита правата и интересите на участващите в и на засегнатите от тези дейности. 
Доброволчеството, както в исторически, така и в съвременен план, е доказало своя положителен ефект върху отделния човек, така също и върху обществото като цяло. Да помагаш на другия на добра воля е акт, който облагородява теб самия. Това е акт, който е за пример на останалите и който е нужен на онзи, в чиято полза доброволстваш. Именно, заради тази поредица от положително въздействие, което доброволчеството има, е разпозната необходимостта от създаването на условия, които да насърчават доброволческите дейности. 
В Глава втора от законопроекта се полагат основите за създаването на ясна и последователна държавна политика за насърчаване на доброволчеството. Доколкото доброволчеството е една от най-ярките форми на гражданска активност, държавната политика за неговото насърчаване и разгръщане е част от политиките за подкрепа на развитието на гражданското общество. Следвайки принципната политика за оптимизиране на администрацията, на множеството консултативни органи и различните стратегически документи, законопроектът предлага визията за държавната политика в областта на доброволчеството да бъде очертана, планирана, изпълнявана и оценявана като част от общата Стратегия за развитие на гражданските организации, а по отношение спецификите на младежкото доброволчество – като част от Националната стратегия за младежта. 
Предложен е набор от насърчителни мерки, които да гарантират целенасоченото и аргументирано провеждане на държавната политика в областта на доброволчеството. На първо място, това е осигуряването на периодично и систематично събиране и обработване на данни относно броя организирани и неорганизирани доброволци, на броя организатори на доброволчески дейности и на въздействието на доброволчеството върху различните обществени сфери, включително върху икономиката на страната. Към момента институционално не се провеждат и не се подпомагат подобни проучвания, без които не може да бъде оценено значението на доброволчеството върху личността, отделните общности и обществото като цяло, както и не би могла обосновано и ефективно да бъде надграждана държавната политика за насърчаване на доброволчеството в бъдеще. На второ място, това е насочване на финансова подкрепа за създаването на подходящи условия или на т.нар инфраструктура за организиране на доброволчески дейности. Чрез механизъм за финансиране на доброволчески инициативи, достъпен за организаторите на доброволчески дейности, на практика, ще бъде дадена възможност на организациите не само да популяризират по-добре различните доброволчески акции и да привличат и обучават повече хора да доброволстват. Те ще могат да осигуряват и по-високо ниво на защита на доброволците, каквото законопроектът изисква в определени случаи, да обезпечават разходите за извършване на доброволческата дейност, и да бъдат по-устойчиви в дейността си в полза на обществото. Именно, организациите, които набират, обучават и работят с доброволци са т.нар. жива инфраструктура на доброволчеството, в която държавата следва не само да инвестира ресурси, но и с която да си партнира с оглед изграждане и реализиране на дългосрочната визия на страната за насърчаване на доброволчеството. 
Тъй като насърчаването на доброволчеството е хоризонтална политика и тя не попада в ресора само на едно министерство, законопроектът предлага Министерски съвет да реализира държавната политика в областта на доброволчеството, като бъде подпомаган от Съвета за развитие на гражданското общество. Съгласно чл. 4, ал. 3 от Закона за юридическите лица с нестопанска цел (ЗЮЛНЦ) Съветът за развитие на гражданското общество към Министерския съвет, с председател  заместник министър-председателя, отговорен за изпълнението на Стратегията за развитието на гражданските организации,  разработва и провежда политиките за подкрепа на развитието на гражданското общество. В изпълнение на разпоредбите на чл. 4, ал. 4 от ЗЮЛНЦ:  Съветът за развитие на гражданското общество определя приоритетите и приема правилата и процедурите, както и разпределя средствата за насърчаване и финансова подкрепа на проекти с обществено значение на юридически лица с нестопанска цел за осъществяване на общественополезна дейност.
За финансовото обезпечаване на насърчителните мерки е предвидено ежегодно в Закона за държавния бюджет да бъдат предвиждани средства, като на основание чл. 4, ал. 2 от законопроекта е заложено по бюджета на Министерски съвет да се предвиждат и разходват средства за финансиране на одобрени проекти за доброволчески дейности и популяризиране на доброволчески инициативи като част от средствата и механизма за насърчаване и финансова подкрепа на проекти с обществено значение на юридически лица с нестопанска цел за осъществяване на общественополезна дейност по чл. 4, ал. 8 от  (ЗЮЛНЦ).
След въвеждане на основните дефиниции за доброволческа дейност, видовете доброволчество и определенията за основните участници във взаимоотношенията при реализиране на доброволческите дейности, са подробно разписани съответно ценностите и принципите, които следва да бъдат основополагащи и спазвани при доброволчеството, и правата и задълженията на доброволците и организаторите на доброволческите дейности.

Новост, в сравнение с предходно предлагани законови уредби на доброволчеството, е реализирането на принципа на приобщаващото доброволчество чрез въвеждането на задължение за организаторите на доброволческите дейности да създават ефективна процедура за подбор на доброволци, която да позволява включването на различни групи доброволци и да насърчава доброволчеството от социално изключени групи. В Глава пета от предложения законопроект са уредени още случаите на носене на отговорност за причинени вреди от страна на доброволците и организаторите на доброволчески дейности, покриването на разходи на доброволците, направени във връзка с доброволческата дейност и уговорени между тях и организаторите на доброволческите дейности, сключването на писмен договор за доброволчество и издаването на удостоверителни документи за участието в доброволческата дейност от името на организатора на същата. 

Очакваните резултати от приемането на проекта на Закон за насърчаване на доброволчеството са:
- да се създадат благоприятни условия и среда за изграждане на култура на доброволчество, участие и солидарност в обществото;

- да се насърчи организирането на доброволческа дейност;

- да подкрепи развитието и осигуряване на устойчивостта на организациите работещи с доброволци;

- да улесни участието на гражданите в доброволческа дейност. 
Към проекта на акт не се прилага справка за съответствие с европейското право, тъй като със същия не се въвеждат норми на европейското право.

За изпълнението на предложения проект на акт на Министерския съвет няма необходимост от допълнителни разходи/трансфери/други плащания по бюджета на първостепенния разпоредител с бюджет или по сметка за средства от Европейския съюз, за сметка на бюджети по държавния бюджет.

Проектът на акт не води до въздействие върху държавния бюджет, поради което е приложена финансова обосновка, одобрена от министъра на финансите, съгласно приложение 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

Със законопроекта не се въвежда режим по смисъла на чл. 4, ал. 1 от Закона за ограничаване на административното регулиране и административния контрол върху стопанската дейност. 

Законопроектът не засяга и съответно не съдържа мерки за противодействие на корупцията. 

В съответствие с чл. 28, ал. 3 от Закона за нормативните актове Министерството на правосъдието е изготвило справка за съответствието на законопроекта с Конвенцията за защита на правата на човека и основните свободи и с практиката на Европейския съд по правата на човека. 

Извършена е цялостна предварителна оценка на въздействието на законопроекта, която е съгласувана от дирекция „Модернизация на администрацията“ в администрацията на Министерския съвет. 

По проекта на Закон за насърчаване на доброволчеството са проведени обществени консултации в съответствие с чл. 26 от Закона за нормативните актове, със срок за представяне на предложения и становища 30 дни. Постъпилите в срок предложения са отразени в справка заедно с обосновка за неприетите предложения, която е публикувана на Портала за обществени консултации. Проектът на Решение и придружаващите го документи са съгласувани по реда на чл. 32 - 34 от УПМСНА. Получените становища, заедно със справка за приетите и неприетите бележки и съображенията за това, са приложени към настоящия доклад.
УВАЖАЕМИ ГОСПОДИН МИНИСТЪР - ПРЕДСЕДАТЕЛ,

УВАЖАЕМИ ГОСПОЖИ И ГОСПОДА МИНИСТРИ,

Във връзка с изложеното и на основание чл. 87, ал. 1 от Конституцията на Република България, във връзка с чл. 8, ал. 4, т. 1 и 2 и ал. 5 от УПМСНА, предлагам Министерският съвет да приеме Решение за одобряване на проекта на Закон за насърчаване на доброволчеството.
С уважение,

ДОЦ. ДИМИТЪР ИЛИЕВ
МИНИСТЪР НА МЛАДЕЖТА И СПОРТА
1
1040 гр. София, бул. “Васил Левски” № 75

тел.: + 359 2 93 00 555, факс: + 359 2 987 30 70


